**Avatar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Inspir parfumul tău dintr-o petală

Ca dintr-un algoritm necunoscut

Și te iubesc, n-am nicio îndoială,

Mă-ndrept spre șevalet, satisfăcut,

Privesc și sorb o altă picătură

Din roua buzelor... ah, ce nectar...

Mai scriu un vers iar pe claviatură

Te regăsesc... ești primul avatar

Ce mi-a șoptit că-s sufletul pereche

Pe care-l caută de-atâta timp.

Eu am să-ți cânt, dar nu după ureche -

Vreau să te am mai mult de-un anotimp.

- Am fost cândva vioară, dar arcuşul

Nu mi-a-mplinit destinul, n-am vibrat,

O simfonie mută ca urcuşul

Către un ţel nicicând adevărat.

Apoi, sfios, mi-ai devenit aripă,

Când încetasem să mai cred în vis,

Iubiri perfide derulate-n pripă

Îmi promiteau secunde-n Paradis.

Dar am ştiut că undeva, departe

Timpul stă-n loc, minutu-i solitar,

Vieţi succesive am trăit şi-n moarte

Nu cred, eu îţi sunt primul avatar.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014